Severný obchvat Banskej Bystrice

Severný obchvat Banskej Bystrice je úsek Rýchlostnej cesty R1, ktorý zároveň slúži ako severný obchvat Banskej Bystrice. Obchvat bol vo výstavbe od roku 2009. Slávnostné otvorenie sa uskutočnilo 27. júla 2012. Úsek je dlhý .
Projekt.
Severný obchvat Banskej Bystrice bol zapracovaný do koncepcie Územného plánu aglomerácie Banská Bystrica schváleného v roku 1976. Dôvodom na obchvat bol problémový prieťah cesty I/66 a hrozba povodňových vôd na rieke Hron. Do trasy R1 bol úsek zaradený až uznesením Vlády SR č. 882 v decembri roku 2008. Neskôr bol zaradený medzi štyri úseky Rýchlostnej cesty R1, ktoré sa realizovali v druhom z troch balíčkov PPP pod názvom PR1BINA. Celkovo ide o úsekov R1: Nitra - Selenec, Selenec - Beladice, Beladice - Tekovské Nemce a samotného obchvatu. Na tieto úseky má konzorcium GRANVIA 30-ročnú zmluvu so štátom na „naprojektovanie (Design), výstavbu (Build), financovanie (Finance), prevádzku (Operate) a údržbu (Maintenance)“. Zmluva s Ministerstvom dopravy bola podpísaná 23. marca 2009. Celkové náklady na výstavbu cesty Granvia tají.
Mesto Banská Bystrica projekt podporuje, medzi jeho výhody hovorkyňa primátora radí presmerovanie tranzitnej dopravy a odľahčenie zaťaženého úseku okolo Hrona prechádzajúceho centrom mesta čo je dôležité aj z ekologického hľadiska. Podľa analýz Výskumného ústavu dopravného sa mal po otvorení obchvatu a presunutí až 58% dopravy z cesty I/66 počet dopravných nehôd znížiť o 8 až 9 (približne 38%), vodiči osobných áut v súčasnosti ušetria tri a nákladných áut dve minúty jazdy. Časové úspory majú byť 1,7 mil € ročne.
Trasa.
Trasa severného obchvatu sa začína mimoúrovňovou križovatkou Kostiviarska v rovnomennej mestskej časti. Nová trasa R1 sa tu odkláňa od cesty I/59 vedúcej na sever smerom na Harmanec (Martin) a Donovaly (Ružomberok). Severný obchvat križuje železničnú trať Zvolen - Vrútky. Križovatka Rudlová pripája miestnu komunikáciu vedúcu do Rudlovej a do severnej časti centra mesta. Po križovatke Bánoš nasleduje križovatka Cementáreň vo východnej časti mesta, kde sa obchvat napája na súčasnú cestu I/66. Úsek má celkovo 24 mostných objektov, 16 protihlukových stien a 12 oporných múrov. Vrátane križovatiek a ich vetiev bolo celkovo postavených takmer 13 kilometrov komunikácií. Trasa by podľa plánov mala pokračovať ďalej cez masív Nízkych Tatier až po Ružomberok kde sa napojí na D1. V najbližších rokoch sa však s touto trasou nepočíta. Ministerstvo dopravy sa v auguste 2012 vyjadrilo, že úsek nie je dostatočne pripravený, aby sa naň mohli použiť eurofondy na roky 2007 až 2013. Pravdepodobne sa tak začne stavať až z eurofondov na roky 2014 až 2020.
Výstavba.
Výstavba bola realizovaná firmou Granvia Construction s.r.o. Stavebné práce na úsekoch PR1BINA sa začali 28. augusta 2009, pričom projektová príprava a prípravné práce prebiehali už od konca marca 2009. Podľa Denníka SME citovaného na diskusnom fóre dialnice.info sa na obchvate v auguste 2011 asfaltovalo a pokračovalo sa v budovaní protihlukových stien. Podľa správ o postupe prác z webu zhotoviteľa bolo k 31. júlu 2011 dokončených 140 a rozpracovaných 136 stavebných objektov. Súčasťou prác bola aj oprava železničného tunela a výstavba nového železničného mostu na trati Zvolen - Banská Bystrica - Vrútky.
Prevádzka.
19. septembra 2011 bol do predčasného užívania odovzdaný nový výjazd z Banskej Bystrice smerom na Brezno, vedený už po novej trase R1, ktorý až do otvorenia celého úseku slúžil len v polovičnom profile pre obojsmernú premávku. Doprava tak už vtedy bola presmerovaná zo starej cesty I/66 na novú rýchlostnú cestu. Pôvodná trasa po I/66 už v súčasnosti nie je využívaná ako predtým, ale slúži len na príjazd od Brezna, výjazd na Brezno vedie v trase presmerovania po R1. Celý severný obchvat bol slávnostne otvorený 27. júla 2012. Otvorenie pre peších sa uskutočnilo deň pred odovzdaním do užívania motoristickej verejnosti.